Høring av rapport om Kriterier for miljøklassifisering av lette kjøretøy - regjeringen.no
Høring av rapport om Kriterier for miljøklassifisering av lette kjøretøy
Høring | Dato: 19.07.2006 | Samferdselsdepartementet
Med dette sendes rapport "Kriterier for miljøklassifisering av lette kjøretøy" skrevet av Statens Vegvesen/Vegdirektoratet på åpen høring. Dokumentet følger vedlagt. Høringsfristen er 30. oktober 2006.
Rapporten ble laget på oppdrag fra Samferdselsdepartementet. Formål med oppdraget var å finne teknologinøytrale kriterier som kan klassifisere nye lette kjøretøy etter kjøretøyets miljøegenskaper. Videre ble det understreket at miljøklassifiseringen ikke kan undergrave nullvisjonen på trafikksikkerhetsområdet.
En egen klassifisering av miljøvennlige kjøretøy kan i seg selv stimulere brukere som er spesielt miljøbevisste til å velge miljøbiler framfor ordinære kjøretøy. Dette kan være enkeltpersoner eller virksomheter som ønsker å profilere seg miljøpolitisk. Samferdselsdepartementet opplever at en slik definisjon etterspørres av virksomheter og lokale myndigheter. Det pågår mye arbeid knyttet til miljøklassifisering både i Norden, EU og verden for øvrig. Et miljøklassifiseringssystem kan også benyttes av sentrale og lokale myndigheter som vil utforme virkemidler som stimulerer til valg av miljøvennlige kjøretøy.
Vi håper at adressatene for dette brevet vil se nærmere på Vegdirektoratets rapport og gi sine synspunkter på vurderingene og konklusjonene innen fristen 30. oktober 2006.
Vi ber om at uttalelsene også sendes elektronisk til postmottak@sd.dep.no.
Høringsbrevet og rapporten er lagt ut elektronisk på Samferdselsdepartementets nettsider (http://www.odin.dep.no/sd).